El cinema Tívoli acomiada abril amb cinc estrenes
2025-07-24

El Cinema Tívoli de Burjassot encara l’últim cap de setmana d’abril que, per a molts, s’estendrà fins al dilluns 28, per ser jornada festiva en l’àmbit educatiu, a València i en diversos municipis veïns. Atés eixe últim cap de setmana més extens de l’habitual, el Tívoli ha perfilat una cartellera amb cinc estrenes que vindran a posar el punt i final a un gran mes de cinema.

Com a principal proposta familiar i amb quatre sessions arriba Moon, mi amigo Panda, que es projectarà en els horaris següents: divendres 25, a les 18.00 hores i dissabte 26, diumenge 27 i dilluns 28 d’abril, a les 17.00 hores. La pel·lícula, una coproducció entre França i Bèlgica, presenta a Tian, un xiquet de dotze anys que és enviat a casa de la seua àvia, a causa dels seus mals resultats escolars. Lluny de la ciutat, en les misterioses muntanyes xineses, Tian es farà amic en secret d’un os panda al qual anomena Moon. Esta peculiar i secreta amistat marcarà el començament d’una increïble aventura que canviarà la vida de Tian per sempre i la de tota la seua família.

Manuel Gómez Pereira firma una de les proposta de cinema espanyol per al cap de setmana amb Un funeral de locos, una bona opció per als amants de la comèdia d’embolic familiar, que tindrà les seues projeccions el divendres 25, a les 20.15 hores; el dissabte 26, a les 19.30 hores i el diumenge 27 d’abril, a les 22.30 hores. La pel·lícula és un remake de l’anglesa “Un funeral de muerte” (F. Oz, 2007) que ha obtingut bones crítiques degut, en gran part, a la soltesa amb què es mou Pereira en el pla de la comèdia i a les brillants interpretacions de Quim Gutiérrez i Ernesto Alterio que encapçalen un elenc de luxe. Quant a la trama, la comèdia presenta als membres d’una família que acudixen a acomiadar al patriarca, recentment mort. Però el que hauria de ser una sentida vetla es convertix en una reunió embogida quan un dels assistents trau a la llum el secret més ben guardat del difunt. El xantatge, les al·lucinacions i les relacions fora de polleguera es donen cita en este funeral de bojos, on el caos està servit.

Basada en una història real, arriba també al Cinema Tívoli Prodigiosas, amb passades el diumenge 27 i el dilluns 28 d’abril, a les 19.30 hores. Es tracta d’un drama francés basat en la història de les bessones Pleynet. Als 18 anys, les germanes Vallois ingressen a l’Escola Superior de Música de Karlsruhe, sota la direcció de l’eminent Klaus Lenhardt. Era el somni del seu pare, que havia renunciat a tot perquè foren les millors. Però una malaltia rara afecta a les mans d’una d’elles i frena en sec la seua progressió. Mentres la seua germana brilla, l’altra no tarda a córrer la mateixa sort. Incapaços d’imaginar les seues vides sense el piano, les bessones treballen juntes per a desenrotllar una tècnica única en el món, que les farà més «prodigioses» que mai.

El divendres 25 i el dissabte 26 d’abril, a les 22.30 hores, el cinema Tívoli reposarà Muy lejos, estrenat a Burjassot el passat 10 d’abril dins del projecte Viridiana. Dirigit pel debutant Gerard Oms i protagonitzat per un brillant Mario Casas, este drama aborda les conseqüències de la crisi econòmica de 2008 i el drama de la immigració. Ho fa de la mà del seu protagonista, Sergio, que viatja a Utrecht amb la seua família per a assistir a un partit de futbol. Abans d’agafar el vol de retorn a Barcelona, patix un atac de pànic i decideix quedar-se a Holanda. Incapaç de donar una explicació als seus, Sergio curta el contacte amb el seu passat i, a partir de llavors, haurà de sobreviure sense diners, sense casa i sense parlar l’idioma.

Finalment, el Cinema Tívoli tancarà la cartellera del mes amb el projecte Viridiana, que tornarà a Burjassot el dimarts 29 d’abril, a les 19.30 hores, amb la pel·lícula La buena letra. Es tracta del tercer llargmetratge de Celia Rico (Els xicotets amors) i transcorre en un poble valencià durant la postguerra.

Les entrades per a gaudir de les estrenes més actuals al cinema Tívoli tenen un preu únic de 4 euros i es poden adquirir en la pàgina web del Cinema Tívoli o en la taquilla, des de mitja hora abans de l’inici de cada projecció.